IRPC มั่นใจไม่กระทบนโยบายจีน! ชี้ลูกค้าส่งออกหลักไม่ได้ผลิตถุงพลาสติก
IRPC ยันจีนลดใช้ถุงพลาสติกไม่กระทบส่งออก ชี้ลูกค้าหลักใช้ผลิตเครื่องใช้ไฟฟ้า-อิเล็กทรอนิกส์
IRPC ยันจีนลดใช้ถุงพลาสติกไม่กระทบส่งออก ชี้ลูกค้าหลักใช้ผลิตเครื่องใช้ไฟฟ้า-อิเล็กทรอนิกส์
23 ม.ค. 2563

นายนพดล ปิ่นสุภา กรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC เปิดเผยว่า ตามที่มีข่าวว่าทางการจีนมีแผนยกเลิกหรือลดการผลิต และลดการใช้ถุงพลาสติกที่ไม่ย่อยสลายตามธรรมชาติ รวมถึงพลาสติกแบบใช้ครั้งเดียวทิ้ง (single use) ในอีก 5 ปีข้างหน้า หรือภายในปี 68 นั้น จะไม่ส่งผลกระทบต่อการส่งออกเม็ดพลาสติกของบริษัทไปยังประเทศจีน เนื่องจากปัจจุบันบริษัทส่งออกเม็ดพลาสติกเพื่อนำไปผลิตเป็นเครื่องใช้ไฟฟ้าและอุปกรณ์อิเล็กทรอนิกส์เป็นหลักอยู่แล้ว
ทั้งนี้ บริษัทให้ความสำคัญกับการผลิตเม็ดพลาสติกที่เป็นมิตรต่อสิ่งแวดล้อม มุ่งวิจัยและพัฒนาสินค้าที่มีมูลค่าเพิ่ม (high value added product) เพื่อตอบสนองทั้ง Megatrend และสังคมสูงวัย (Aging Society) โดยให้ความสำคัญกับการสร้างสรรค์เม็ดพลาสติกที่มีส่วนผสมจากธรรมชาติ เช่น ยางพารา เศษไม้ และสีธรรมชาติ ซึ่งเป็นมิตรต่อทั้งผู้บริโภคและสิ่งแวดล้อม